

**ΥΠΟΥΡΓΕΙΟ EΡΓΑΣΙΑΣ**

**ΚΑΙ ΚΟΙΝΩΝΙΚΩΝ ΥΠΟΘΕΣΕΩΝ**

**ΓΡΑΦΕΙΟ ΤΥΠΟΥ**

 **Δελτίο Τύπου**

 Αθήνα 22 -7-2020

**Γ. Βρούτσης: Με ενεργητικές πολιτικές απασχόλησης δίνουμε πραγματικές ευκαιρίες στους νέους για ένταξη στην αγορά εργασίας - Ανοίγουμε σήμερα 2 νέα προγράμματα επιδότησης της εργασίας του ΟΑΕΔ για 11.500 νέες θέσεις για νέους ανέργους έως 29 ετών ύψους 92 εκατ. ευρώ**

Από σήμερα, Τετάρτη 22 Ιουλίου 2020 και ώρα 12:00 ξεκινούν οι αιτήσεις επιχειρήσεων για **δύο προγράμματα απασχόλησης του ΟΑΕΔ με συνολικά 11.500 νέες θέσεις εργασίας και επιδότηση 75%** του μισθολογικού και μη μισθολογικού κόστους.Συγκεκριμένα:

* Το νέο **Πρόγραμμα Πτυχιούχων Ανέργων 22-29 ετών αφορά σε 3.500 νέες θέσεις εργασίας** σε επιχειρήσεις του ιδιωτικού τομέα, διάρκειας 10 μηνών**. Η επιδότηση ανέρχεται στο 75%** του μηνιαίου μισθολογικού και μη μισθολογικού κόστους με ανώτατο όριο τα **750 € μηνιαία.**
* Τοβελτιωμένο και ενισχυμένο **Πρόγραμμα Απασχόλησης Ανέργων 18-29 ετών,** οποιασδήποτε εκπαιδευτικής βαθμίδας, **αφορά σε 8.000 νέες θέσεις εργασίας** σε επιχειρήσεις του ιδιωτικού τομέα. Η διάρκεια του προγράμματος είναι **12 μήνες, αλλά αυξάνεται σε 15 μήνες** για τους μακροχρόνια ανέργους και τους δικαιούχους του Ελάχιστου Εγγυημένου Εισοδήματος. **Αυξάνεται η επιδότηση από το 50% στο 75% του** μηνιαίου μισθολογικού και μη μισθολογικού κόστους και του ανώτατου ορίου **από τα 500 € στα 750 € μηνιαία.**

Στην επιχορήγηση του μισθολογικού και μη μισθολογικού κόστους **συμπεριλαμβάνονται και τα αντίστοιχα δώρα** Χριστουγέννων και Πάσχα και του επιδόματος αδείας.

Επισημαίνεται ότι δεν υπάρχουν δεσμεύσεις απασχόλησης μετά το τέλος των προγραμμάτων, απλουστεύονται οι προϋποθέσεις συμμετοχής και επιταχύνονται οι διαδικασίες ένταξης και πρόσληψης.

**Ο προϋπολογισμός των προγραμμάτων ανέρχεται στα 92.000.000 €** και καλύπτεται από πόρους του ΟΑΕΔ.

**Για περισσότερες πληροφορίες**, οι ενδιαφερόμενοι μπορούν να επισκεφτούν την ιστοσελίδα του ΟΑΕΔ [www.oaed.gr](http://www.oaed.gr/)